**Garness** er en norsk musikkduo som består av tvillingsøstrene Ingelin Reigstad Norheim og Hildegunn Garnes Reigstad. 

Begge er låtskrivere, sangere, arrangører, produsenter og multi-instrumentalister. Garness lager akustisk pop, med inspirasjon fra blant annet amerikansk folkrock. Torjus Vierli, ektemannen til Hildegunn, har vært viktig for Garness musikalske uttrykk, og er deres faste keyboardist og medprodusent.

Biografi
--------

Søstrene vokste opp i en musikalsk familie på øya Holsnøy i Nordhordland, og turnerte som barn sammen med foreldrene, Anne Hilde Garnes Reigstad og Arve Reigstad. De er barnebarn av den bestselgende lyrikeren Haldis Reigstad og har tonesatt flere av hennes dikt.

Musikalsk karriere
------------------

Garness ga ut sitt debutalbum *Slipper Lovsangen Fri* i 1993. Søsterenes andre album *The Good or Better Side of Things* kom i 2008. Dette albumet ble hovedsakelig spilt inn i stua til Hildegunn Garnes Reigstad og ektemann Torjus Vierli. I 2009 ble juleplaten Barnet i krybben gitt ut, til gode kritikker. I 2013 spilte NRK inn en julekonsert med Garness med musikken fra juleplaten. Programmet ble sendt lillejulaften på NRK1, og var det tredje mest sette programmet den julen. Siden 2010 har Garness hatt utstrakt turnévirksomhet før jul hvert år. 

I 2017 ga duoen ut albumet *Canyons and Mountaintops*. Dette albumet ble spilt inn i studioet som Garnes Reigstad eier og driver sammen med Vierli, i et nedlagt bedehus på landsbygda utenfor Grimstad. Låten Mountaintop lå 13 uker på NRK P1s spillelister. 

Våren 2019 ga Garness ut en påskekonsert med 14 ferske låter, kalt Gåten om korset. Verket ble laget på bestilling av Stefanusalliansen og er et samarbeid mellom forfatter Jostein Ørum som har skrevet tekstene og Garness som står for musikk og arrangering.

De har opptrådt på Beat for Beat to ganger, i 2006 og i 2019.

### Samarbeid

Ved siden av sitt eget band, har begge også arbeidet som freelance musikere og sangere. De har i lengre perioder sunget og spilt sammen med Sigvart Dagsland, både i mindre besetninger og sammen med hans Bryllups- og begravelsesorkester. De har også vært med i Odd Nordstogas utvidede band ved flere anledninger, blant annet en TV-sendt konsert i 2011, og sommerturné i 2014. Hildegunn spilte fast i bandet til Marit Larsen fra 2010 til 2013. Begge var med i Oslo Gospel Choir fra høsten 2003 til og med desember 2009. Her hadde Garness en fast avdeling med egne sanger i konsertene. De bidro også som solister i koret, og på sju av plateinnspillingene deres. I 2016 skrev og framførte Garness en julesang sammen med Stavanger Gospel Company, Julens sang, som ble A-listet på NRK P1. 

### Før Garness

Tvillingenes første album, *Slipper Lovsangen Fri*, ble utgitt på søstrenes ni-årsdag og inneholdt 18 egne melodier. Flere av tekstene var selvskrevet, resten hadde bestemor Haldis Reigstad bidratt med. To år senere gav hele familien ut albumet *5x Reigstad*.

I tenårene startet tvillingsøstrene opp sanggruppa *Nardus* sammen med fire venninner, deriblant den norske artisten Kristin Minde. Gruppen ga i 2002 ut platen *Uncovered*.

Nardus var i sesongen 2002 og 2003 med som faste korister i Rune Larsens og Jan Eggums musikkprogram på NRK1, Absolutt Norsk*.*

Diskografi
----------

* *Slipper Lovsangen Fri* (1993)
* *The Good or Better Side of Things* (2008)
* *Barnet i krybben* (2009)
* *Barnet i krybben* – relansert med tre nye spor (2013)
* *Canyons and mountaintops* (2017)
* *En krybbe var vuggen* (2018)

### Samarbeid

* *Vi tenner våre lykter* (2011)
* *Julens sang* (2016)

Referanser
----------

1. ↑  «Garness – The good or better side of things». Kirkelig kulturverksted. Arkivert fra originalen 6. mars 2019. Besøkt 6. mars 2019.
2. ↑  «Årets beste norske juleplate». Dagbladet. Besøkt 6. mars 2019.
3. ↑  «Julekonsert med Garness». NRK. Besøkt 6. mars 2019.
4. ↑  «Rekord for Grevinnen og Hovmesteren». Kampanje. Besøkt 6. mars 2019.
5. ↑  «Nye toner på bedehuset». Dagen. Arkivert fra originalen 6. mars 2019. Besøkt 6. mars 2019.
6. ↑  «Spillelister». Grammofon. Besøkt 6. mars 2019.
7. ↑  «GÅTEN OM KORSET – En påskekonser». Visit Norway. Besøkt 6. mars 2019. [*død lenke*]
8. ↑  «Nardus – Uncovered». Rockipedia. Arkivert fra originalen 6. mars 2019. Besøkt 6. mars 2019.
9. ↑  «Swinger seg i "Absolutt norsk"». NRK. Besøkt 6. mars 2019.
10. ↑  «Kronprinsparets fond - Vi tenner våre lykter» (PDF). Arkivert fra originalen (PDF) 4. mars 2016. Besøkt 4. mars 2018.
11. ↑  «Julens sang». Stavanger Gospel Company. Besøkt 4. mars 2018.

Eksterne lenker
---------------

* (en) Offisielt nettsted Rediger på Wikidata
* (en) Garness på Discogs Rediger på Wikidata

* (en) Garness på MusicBrainz Rediger på Wikidata

* (en) Garness på Spotify Rediger på Wikidata

* (en) Garness på Songkick Rediger på Wikidata

* (no) Garness på Rockipedia Rediger på Wikidata
* Spotify
* YouTube

|  |  |
| --- | --- |
| Oppslagsverk/autoritetsdata | Rockipedia **·** MusicBrainz **·** Discogs
 |